IT-Branchen: Sundhedsdata fra apps og gadgets tilhører dig selv

Der er ingen diskussion om, hvem der ejer sundhedsdata, vi laver i apps og gadgets. Det er altid din egen, mener IT-Branchen

Du ejer selv data, du laver om dig selv. Det melder IT-Branchen klart ud efter, Etisk Råds debatdag, hvor der blev diskuteret både for og imod, at sundhedsvæsenet skulle have adgang til de sundhedsdata danskerne alligevel skaber med apps og gadgets.

»Data er borgerens, og det skal vi virkeligt respektere af både etiske og lovmæssige grunde. Der er ingen tvivl. De data borgeren samler om sig selv, det er borgerens data. Hvor de skal hen, bør være borgerens valg,« siger Birgitte Hass, adm. direktør i IT-Branchen.

»Jeg har en tro på, at langt de fleste af os er så ømme om vores helbred, at lægen godt må se vores data. Vi er det mest tillidsfulde digitale folk, der findes, og netop det at passe på sin sundhed fylder meget for mange,« forklarer Birgitte Hass, der dog tilføjer, at:

»Der vil være en gruppe, der aldrig kunne drømme om at dele deres data, og det skal man respektere. Nogle af dem ville sikkert heller ikke gå med de gadgets. Det vigtigste budskab er, at det er borgerens eget valg.«

Det offentlige skal til gengæld kunne tage mod dataen

Når sundhedsdata alligevel bliver skabt omkring borgeren, ville det nu være oplagt, at borgeren selv kunne vælge, om det skulle bruges i behandling eller til forskning, mener Birgitte Hass, der efterlyser en mulighed for at dele data fra apps med sundhedssektoren.

»Det offentlige skal være i stand til at tage mod data, så borgeren kan tage et valg om at lade sine sundhedsdata indgå i både den personlige behandling og eventuelt til forskning,« siger hun.

»Data skal kunne afleveres til det offentlige. Det kræver, at det offentlige indretter deres systemer, så de kan tage imod borgernes data,« siger Birgitte Hass.

Hvis man vælger at sundhedsdata skal kunne bruges til enten behanling eller forskning, så understreger Birgitte Hass, at det skal ske på borgerens vilkår.

»Det er meget vigtigt, at det er borgeren selv, der vælger at aflevere sin sundhedsdata. Han vælger selv aktivt sin sundhedsudbyder – offentlig så vel som privat, og bestemmer både at og hvor han afleverer sine data.«